CELEX: 32015R1494
Language: et
Date: 2015-09-04 00:00:00
Title: Komisjoni määrus (EL) 2015/1494, 4. september 2015, millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses benseeniga (EMPs kohaldatav tekst)

5.9.2015   
            
            
               ET
            
            
               Euroopa Liidu Teataja
            
            
               L 233/2
            
         KOMISJONI MÄÄRUS (EL) 2015/1494,
   4. september 2015,
   millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses benseeniga
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ), (1) eriti selle artiklit 131,
   ning arvestades järgmist:
   
               (1)
            
            
               Määruse (EÜ) nr 1907/2006 XVII lisa 5. kande 3. punktiga keelatakse benseeni kui aine või kui muude ainete või valmististe koostisosa turule viimine, kui selle kontsentratsioon on võrdne või suurem kui 0,1 % massist.
            
         
               (2)
            
            
               Geoloogiliste iseärasuste tõttu sisaldab teatavatest lasunditest pärit maagaas benseeni üle 0,1 massiprotsendi, kuid alla 0,1 mahuprotsendi.
            
         
               (3)
            
            
               Tehnilised võimalused maagaasis leiduva benseeni kontsentratsiooni vähendamiseks alla 0,1 massiprotsendi tähendaksid kapitalikulutusi ligi 1 miljardi euro ulatuses ja tegevuskulusid ligikaudu 60 miljonit eurot aastas.
            
         
               (4)
            
            
               Riskihindamises, mille 2013. aastal tegi Madalmaade Riiklik Rahvatervise ja Keskkonna Instituut (Rijksinstituut voor Volksgezondheid en Milieu), järeldati, et tarbijatele kasutamiseks turule viidud maagaas, mis sisaldab benseeni üle 0,1 massiprotsendi, kuid alla 0,1 mahuprotsendi, ei kujuta endast lubamatut terviseriski.
            
         
               (5)
            
            
               Euroopa Kemikaaliameti (ECHA) riskihindamise komitee kinnitas oma 28. novembri 2014. aasta arvamuses, (2) et tarbijate kokkupuude maagaasis leiduva benseeni kontsentratsiooniga üle 0,1 massiprotsendi, kuid alla 0,1 mahuprotsendi ei kujuta endast sellist riski tarbijate tervisele, mis ei ole piisavalt ohjatud.
            
         
               (6)
            
            
               Suured kulutused, mis kaasnevad maagaasis leiduva benseeni kontsentratsiooni vähendamisega alla 0,1 massiprotsendi, oleksid ebaproportsionaalsed ning riskihindamise komitee arvamuse kohaselt riskijuhtimise seisukohast mittevajalikud. Seega tuleks muuta määrust (EÜ) nr 1907/2006, et võimaldada sellise maagaasi turuleviimist ja kasutamist, mille benseeni kontsentratsioon on alla 0,1 mahuprotsendi.
            
         
               (7)
            
            
               Käesoleva määrusega ette nähtud meetmed on kooskõlas määruse (EÜ) nr 1907/2006 artikli 133 alusel loodud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1907/2006 XVII lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. september 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 396, 30.12.2006, lk 1.
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf
   
      LISA
      Määruse (EÜ) nr 1907/2006 XVII lisas lisatakse kande 5 teise veeru punkti 4 järgmine alapunkt:
      
         
                     „c)
                  
                  
                     tarbijatele kasutamiseks turule viidud maagaasi suhtes, tingimusel et benseeni kontsentratsioon on alla 0,1 mahuprotsendi”.